
Čitaonički pokret, odnosno otvaranje hrvatskih čitaonica u Markgrofoviji Istri, 
polustoljetni je proces kojeg je nemoguće razumjeti izvan šireg konteksta nacionalne in- 
tegracije. Društvena i politička emancipacija hrvatskog stanovništva prvo je zahvatila 
rubne dijelove pokrajine, Kastavštinu i otoke, dok su se unutrašnjost Poluotoka i zaleđe 
gradova na zapadnoj obali znatno sporije odvajali od utjecaja talijanskoga građanstva. 
Ipak, pisana riječ na vlastitom jeziku i onamo je prodirala već od sredine 19. stoljeća, 
prije svega poticana trudom i marom vodećeg preporoditelja istarskih Hrvata — Jurja 
Dobrile. Molitvenik Otče budi volja tvoja!, pastirska pisma, kalendar Istran i glasilo 
Naša sloga..., tiskovine na hrvatskom jeziku namijenjene slabo obrazovanom seoskom 
stanovništvu, obilježile su Dobrilino razdoblje i pretvorile se u jedan od stupova na 
kojima je oblikovana hrvatska nacija u Istri. Uz navedene primjere, potrebno je posebno 
naglasiti biskupovu suradnju sa zagrebačkim Društvom sv. Jeronima koja ukazuje na 
povezanost kulturnog uzdizanja i integracijskog procesa. Iako se, dakle, val pokretanja 
čitaonica razlio Istrom u desetljećima nakon Dobriline smrti, u ruralnim je krajevima 
već postojao neuklonjivi temelj oblikovan biskupovom preporodnom djelatnošću. 

Ključne riječi: Juraj Dobrila; hrvatski narodni preporod u Istri; opismenjavanje; 
pisana kultura; nacionalna integracija. 


! > Članak je nastao kao ponešto proširena verzija izlaganja održanog na znanstvenom skupu u 


povodu 150. obljetnice osnutka Čitalnice u Kastvu, prve hrvatske čitaonice u Istri, 28. listopada 
2016. 

Uvod 


Hrvatski čitaonički pokret, poznato je, nije odjednom zahvatio čitav prostor 
nekadašnje Markgrofovije Istre. Nastao i vođen prije svega iz preporodnih po- 
buda, odnosno nastojanja da se ojača proces integracije hrvatske nacije, navedeni 
je pokret nužno odražavao društvenu i političku realnost. Nije stoga čudno što 
se prve čitaonice otvaraju na rubu austrijske pokrajine, u krajevima koji su u naj- 
većoj mjeri bili povezani prometno, ali i duhovno, s prostorom Banske Hrvatske 
i istodobno najudaljeniji od utjecaja talijanskoga građanstva čije su uporište bili 
prije svega zapadnoistarski gradovi. Iako je dakle riječ o pravom pokretu koji 
je započet sredinom šezdesetih godina 19. stoljeća te se protegnuo na razdo- 
blje do Prvoga svjetskog rata, svršetkom kojega je nasilno ugušen dijeleći sudbi- 
nu s ostalim rezultatima hrvatske političke i nacionalne emancipacije u Istri, u 
unutrašnjosti Poluotoka čitaonička je mreža stvorena i osnažena tek tijekom po- 
sljednjih desetljeća postojanja Dvojne Monarhije. Spori proces širenja hrvatske 
nacionalne svijesti na ruralni istarski živalj neizbježno je utjecao na mogućnost 
korištenja kulture i obrazovanja pri društvenoj i političkoj mobilizaciji: tek od 
devedesetih godina 19. stoljeća stekli su se uvjeti za otvaranje većeg broja hrvat- 
skih škola, kulturnih društava i čitaonica. Njihova brojnost i rasprostranjenost u 
predratnim godinama neosporan su pokazatelj uspješnog rada hrvatskih politi- 
čara i preporoditelja predvođenih Matkom Laginjom, Vjekoslavom Spinčićem i 
Matkom Mandićem. 

Pa ipak, bilo bi pogrešno pretpostaviti kako je istarski ruralni živalj, ono 
dakle stanovništvo koje će u najvećoj mjeri tijekom spomenutog razdoblja biti 
integrirano u okvir moderne hrvatske nacije, sve do konca stoljeća bio u pot- 
punosti lišen utjecaja pisane riječi na hrvatskom jeziku. Na isti način kao što su 
se politički uspjesi spomenutog trojca uvelike oslanjali na rezultate prethodnog 
razdoblja, čitaonice u istarskoj unutrašnjosti otvarane su za stanovništvo kojem 
su od sredine stoljeća bile dostupne raznorodne tiskovine na hrvatskom jeziku. 
Bilo da je riječ o političkoj, društvenoj ili kulturnoj emancipaciji od utjecaja tali- 
janske građanske kulture, prvi zamjetni rezultati nastali su kao plod dugogodiš- 
nje djelatnosti jedne osobe — biskupa Jurja Dobrile. 

Promišljena, razganata aktivnost kojom se taj Ježenjac prometnuo u, slobod- 
no se može istaknuti, personifikaciju preporodnog procesa među istarskim Hr- 
vatima započela je mnogo prije postavljanja na porečku biskupsku stolicu 1857. 
godine. Po povratku iz bečkog Frintaneuma, gdje je uspješno studiranje dogo- 

tovio obranom doktorske disertacije,“ mladi se Dobrila nije ograničio na uspon 
kroz hijerarhijsku strukturu klera rodne mu Tršćansko-koparske biskupije već 
se u više navrata pokazao skrbnikom i zaštitnikom stanovništva ruralne istar- 
ske unutrašnjosti iz koje je i sam potekao.? Ipak, mogućnost samostalnijeg i in- 
tenzivnijeg rada stekao je postavljanjem na biskupski položaj. Omalena, rubna 
i siromašna Porečko-pulska biskupija nije oskudijevala problemima u koje se 
novopostavljeni velikodostojnik doskora uvjerio, prije svega obilazeći, između 
lipnja i listopada 1858., čitav povjereni mu teritorij u obliku kanonske vizitacije. 

Biskup se, očito je iz sačuvanih dokumenata, suočio s otužnom južnoistar- 
skom realnošću koja je u njegovim očima odražavala duboku vjersku i moralnu 
zapuštenost seoskog i prigradskog stanovništva, uzrokovanu nedovoljnom broj- 
nošću raspoloživog svećenstva, ali i nerijetkom nevoljkošću pojedinih pripadni- 
ka klera da bez zadrške ispunjavaju dužnosti na koje su se zavjetovali. Konkret- 
nije, ako se od starih i bolesnih seoskih duhovnika, čiji je udio u ukupnom broju 
svećenika s godinama rastao, i nije moglo očekivati potpuno ispunjavanje broj- 
nih zadaća u razmjerno surovim uvjetima seoskog podneblja, biskupa su gor- 
činom ispunjavali nemarni dušobrižnici, često primljeni iz susjednih biskupija 
kako bi se doskočilo sve uočljivijem manjku domaćih bogoslova, te talijansko 
svećenstvo, koje se tvrdoglavo držalo gradskih sredina slabo mareći za duhov- 
ne potrebe zaleđa. Ukorijenjenost i brojnost nedaća što su pritiskale duhovni i 
društveni život biskupije uvjerile su Dobrilu u nužnost radikalnih zahvata koje 
nije mogao provesti bez suradnje viših razina crkvene i svjetovne vlasti. Preciz- 
nije, početkom šezdesetih godina u dopisima caru Franji Josipu I. i Svetoj stolici 
predložio je nekoliko srodnih rješenja. 

Porečki je biskup najskloniji bio trajnom pripajanju Porečko-pulske biskupije 
Tršćansko-koparskoj biskupiji, dok je kao umjerene inačice istaknuo privreme- 
no podlaganje obiju biskupija upravi tršćanskog biskupa ili barem proširenje 
vlastite biskupije četirima dekanatima srednje Istre: pazinskim, pićanskim, kr- 
šanskim i buzetskim. Kako bi se potpunije razumjela navedena Dobrilina inici- 


jativa, nužno je naznačiti osnovne odrednice svjetonazora kojim se vodio u svim 

* Karl Heinz Frankl, ,Das Frintaneum — Konturen einer Institution“, u: Das Priestkolleg St. 
Augustin ,Frintaneum“ in Wien 1816 bis 1918. Kirchliche Elite-Bildung fiir den Donau-Alpen-Adria- 
Raum, Karl Heinz Frankl i Rupert Klieber (ur.), Wien — K&ln — Weimar, 2008., str. 36-59; Juraj 
Dobrila, De Confessione sacramentali (doktorska disertacija), Posebna izdanja državnog arhiva u 
Pazinu, sv. 25, Pazin, 2012. 


Elvis Orbanić, ,Un contributo alla conoscenza del periodo triestino di Juraj Dobrila“, I Croati a 
Trieste, Trst, 2007., str. 157-177; E. Orbanić i Maja Polić, ,Zauzimanje Slavenskog društva u Trstu 
za gladne u središnjoj Istri (1850.)“, Istarski povijesni biennale, sv. 3, Poreč, 2009., str. 199-209. 

važnijim aktivnostima po kojima je zapamćen. Kao biskupu iskreno zabrinutom 
za duhovno stanje puka poboljšanje duhovnih prilika u povjerenim mu dije- 
cezama bilo mu je na prvome mjestu. Iscrpno upućen u suvremenu stvarnost, 
najveću opasnost za položaj katoličke vjere i Crkve uočio je upravo na seoskom 
području, odnosno među stanovništvom kojem je i sam rođenjem pripadao, a 
koje bi, smatrao je, u povoljnijim okolnostima, odnosno kad bi imalo veće mo- 
gućnosti školovanja djece, dalo dovoljan broj bogoslova. Konačno, Dobrila je 
pod vjernicima ruralnoga istarskog zaleđa podrazumijevao slavensko, odnosno 
hrvatsko stanovništvo, dakle svoje sunarodnjake čiji su tanak obrazovani sloj 
tijekom čitavog 19. stoljeća činili uglavnom svećenici. Ukratko, biskupova skrb 
za vjerski, društveni i narodni boljitak jedinstvena je djelatnost koja je najviše 
rezultata postigla na nacionalnom polju, ali čije preostale sastavnice ne treba 
zanemarivati.“ 

Objedinjavanje ili opsežna promjena dijecezanskih granica, da su provedene 
prema Dobrilinoj zamisli, ne bi stoga imale isključivo duhovne posljedice, što je 
bilo razvidno i biskupovim protivnicima. Naime, spomenutu inicijativu, prem- 
da nije naišla na prihvaćanje kod crkvenih i državnih vlasti, porečki biskup nije 
u potpunosti otklonio. Desetljeće i pol kasnije, odmah po imenovanju tršćan- 
sko-koparskim biskupom 1875., oživljava je u nizu dopisa kojima je duhovne i 
svjetovne poglavare nastojao iznova zainteresirati za rješenje koje je priželjki- 
vao. Obnovljeni prijedlog u novom je obliku bio posve konkretan. Biskupova 
zamisao bila je iskoristiti prihode Porečko-pulske biskupije za podizanje i održa- 
vanje dječačkog sjemeništa u Pazinu, namijenjenog onim polaznicima tamošnje 
gimnazije od kojih se moglo očekivati da će školovanje nastaviti na goričkom 
sjemeništu, središnjoj ustanovi za izobrazbu klera Austrijskog primorja. Dosko- 
ra se pokazalo kako su vlasti navedeni prijedlog uzele u ozbiljnije razmatranje 
negoli u prvom navratu, a najbolji je pokazatelj bila trogodišnja sedisvakancija 
porečke biskupske stolice, odnosno činjenica kako je, nakon Dobrilina prelaska 
u Trst, novi biskup imenovan tek 1878. godine. Nakon što je istarska politička eli- 
ta, otjelovljena u predstavnicima talijanskoga građanstva, spoznala mogućnost 
oživotvorenja opisane zamisli, pokrenula je potpisivanje peticija i molbi caru i 
Svetom Ocu utemeljenih na argumentima vjerske zabrinutosti. Ipak, činjenica 
kako su inicijativu osobe već za života prepoznate kao predvodnika slavenske 


“Mihovil Dabo, ,Manjak klera u vrijeme biskupa Dobrile — vjersko, društveno i političko 


pitanje“, u: Dr. Juraj Dobrila (1812.-1882.) i stoljeće Krasne zemlje (1912.-2012.). Zbornik radova s 
Međunarodnog znanstvenog skupa održanog u Puli i Pazinu 25. i 26. listopada 2012., ur. Josip Šiklić, 
Pazin, 2015., str. 37-50. 

emancipacije od talijanskog utjecaja osporavali pripadnici pokrajinske političke 
vrhuške čija se politika zasnivala na nepopustljivom inzistiranju na isključivo 
talijanskom povijesnom i kulturnom karakteru Poluotoka ukazuje na to kako je 
skrb za duhovni boljitak samo dijelom motivirala njihovu zabrinutost. Moguć- 
nost ojačavanja redova hrvatskog i slovenskog svećenstva u pokrajini, k tome 
školovanog u državnoj gimnaziji s njemačkim nastavnim jezikom, svakako bi se 
odrazila na snaženje slavenskog, dakle hrvatskog i slovenskog identiteta, a vje- 
rojatno i porastom patriotizma u vidu identificiranja s Monarhijom, pri čemu bi 
oba procesa neizostavno bila na štetu pokrajinske zasebnosti prisutne ponajprije 
kroz golem utjecaj talijanskog jezika i kulture." 

Dobrilina inicijativa na koncu nije oživotvorena ni u drugom pokušaju, a 
ostarjeli biskup do konca života nastavio je činiti koliko je mogao kako bi ublažio 
odavna uočene nedaće, svjestan kako ih vlastitim snagama nije u stanju uklo- 
niti, ali do konca života nespreman na rezignaciju i pasivnost. Razmjerno iscr- 
pan prikaz biskupovih zamisli i neuspjeha pri traženju suradnje kod crkvenih 
i državnih vrhova bio je potreban kako bi se jasnije obrazložilo okvir u kojem 
su nastale sve važnije Dobriline zamisli. Tijekom četvrt stoljeća provedenih na 
stolicama Poreča i Trsta, bio je nesumnjivo prepoznat kao marljiv biskup i lojalni 
austrijski podanik, ali nikad nije postao dovoljno utjecajnim da oživotvori opisa- 
ni plan u koji je polagao najveće nade. Istodobno, antagonizam što ga je izazivao 
kod političkih i nacionalnih protivnika, uočljiv već na prvim sjednicama Ze- 
maljskog sabora u Poreču, s godinama je samo jačao. Ukratko, Dobrila je postao 
središnjom osobom hrvatskoga narodnog preporoda u Istri isključivo osloncem 
na vlastite sposobnosti i neveliku, ali odanu mrežu suradnika protegnutu či- 
tavim istarskim prostorom. Velik dio njegovih aktivnosti pak činili su različiti 
oblici širenja pisane riječi namijenjene hrvatskom stanovništvu. 


Oslonac na vlastite snage 


Već naglašena važnost tršćanskog razdoblja, odnosno godina između Do- 
brilina dovršetka bečkog studija i imenovanja biskupom, razvidna je i pri po- 
vezivanju njegove prosvjetne i preporoditeljske aktivnosti s poticanjem utjecaja 
pisane riječi među narodom. Štoviše, u navedenom je periodu budući biskup 
oblikovao knjižicu koja je postala prepoznatljivim simbolom njegove djelatnosti: 


5 Detaljno o namjeri podizanja dječačkog sjemeništa: Mihovil Dabo, Sve za Boga, vjeru i puk: biskup 


Juraj Dobrila u svom vremenu, Posebna izdanja Državnog arhiva u Pazinu, sv. 36, Pazin, 2015., str. 
172-192. 

molitvenik Otče budi volja tvoja! prvi je put objavljen 1854. godine.“ Povijesna ulo- 
ga omalene molitvene knjižice odavna je prepoznata“ te je dostatno ukratko po- 
noviti njezina osnovna obilježja. Većim dijelom nastao kao prilagođeni prijevod 
utjecajnog djela austrijskog teologa Schlčra, molitvenik je, očekivano, prije svega 
trebao jačati duhovni utjecaj katoličke vjere među običnim narodom, odnosno 
među širokim slojevima koji su se od crkvenog utjecaja odvajali znatno sporije 
negoli dio društvenih elita, ali su sredinom 19. stoljeća također sve više bivali 
izloženi prodoru liberalnog svjetonazora. Ipak, Dobrila je osjetan napor uložio u 
prilagodbu njemačkog teksta jezičnoj i društvenoj realnosti Tršćansko-koparske 
biskupije, a rezultat je publikacija namijenjena slavenskom stanovništvu grad- 
ske periferije i ruralnog zaleđa, jezično i izražajno prilagođena potrebama slabo 
obrazovanih čitatelja. 

Za biskupova su života objavljena četiri izdanja, svako u nakladi od više sto- 
tina primjeraka. Dobrila je ulagao zamjetan trud u distribuiranje knjižice među 
narodom, a zainteresiranih čitatelja bilo je redovito više negoli raspoloživih sve- 
zaka, te je potreba za novim izdanjima nadživjela biskupa što, među ostalim, 
svjedoči i o sporom mijenjanju neveselih kulturnih prilika u kojima se odvijala 
nacionalna integracija istarskih Hrvata, odnosno o činjenici kako još dugo na- 
kon Dobriline smrti njima namijenjene publikacije nisu bile ni brojne ni dostat- 
no prisutne. Molitvenik je, može se zaključiti, objedinjavao vjerska nastojanja s 
brigom za seosko stanovništvo i slavenski, odnosno hrvatski narod u Istri te je u 
punom smislu utjelovljenje Dobrilina svjetonazora. 

Potpuno u skladu s navedenim pristupom Dobrila je nastojao djelovati i po- 
stavši porečko-pulskim biskupom. Nastupne poslanice novoustoličeni je veli- 
kodostojnik dao tiskati na talijanskom i hrvatskom jeziku, a s tom je praksom 
nastavio i tijekom idućih godina. Već je objava poslanice na jeziku razumljivom 
i stanovništvu ruralne unutrašnjosti bila dostatna novost koja je najavljivala pri- 
stup vjernicima različit od njegovih prethodnika na porečkoj stolici, ali još je 
važnijim pokazateljem biskupovih namjera bila sadržajna razlika dviju poslani- 
ca. Naime, dijelovi poslanice na talijanskom jeziku bili su izričito posvećeni pri- 
padnicima građanstva, intelektualcima i činovnicima, a sadržajno i stilski tekst 
je općenito bio namijenjen populaciji sviknutoj na svakodnevni susret s pisanom 


5 Otče, budi volja tvoja! Molitvena knjiga s podučenjem i naputjenjem na bogoljubno življenje, većim 


delom polag knjige Isus moja želja od Dra. Alojza Schlora. Iz Njemačkog preveo, mnogimi drugimi 
molitvami i Dodatkom za mornare umnožio Dr. Juraj Dobrila, Profesor bogoslovja u Trstu. 


Ivan Vitezić, ,Die romisch-katolische Kirche bei den Kroaten“, Die Habsburgermonarchie 1848- 
1918, Band IV: Die Konfessionen, ur. Adam Wandruszka i P. Urbanitsch, Beč, 1995., str. 349. 

riječi. S druge strane, hrvatski je tekst bio pisan, riječima samog biskupa, za ,po- 
šteni, ali siromašni kmetski stališ, od kojega potičem“.š Osim što navedene riječi 
ukazuju na osobnu identifikaciju novoga biskupa sa seoskim stanovništvom)? 
u njima je i putokaz za razumijevanje Dobrilina pristupa: podrijetlo, ali i više- 
kratno iskazana skrb za duhovne i materijalne potrebe vjernika u unutrašnjosti 
osigurali su mu podroban uvid u realno stanje istarskog sela, odnosno činjenicu 
kako ondje ne treba tražiti osobitu naobraženost već je potrebnije djelovati poput 
brižnog roditelja, ustrajnim radom i lijepom riječju. Uvid u nastupnu poslanicu 
stoga je iznimno dobar pokazatelj pristupa što ga je tijekom idućih godina bi- 
skup očekivao od svojih svećenika u radu s narodom. 

Iduća pastirska pisma i poslanice sadržajno se nisu razlikovali, odnosno po- 
ruke u kojima se prije svega zrcalila biskupova zabrinutost za stanje vjere u vre- 
menima sve očitijeg slabljenja crkvenog utjecaja na društvo bile su na isti način 
posredovane talijanskim i hrvatskim čitateljima, ali i slušateljima. Naime, osim 
što su tiskane u razmjerno velikim nakladama, poslanice su čitane u sklopu 
nedjeljnog bogoslužja umjesto uobičajene propovijedi. Štoviše, biskup je nasto- 
jao da se, neovisno na kojoj se stolici nalazio, primjerci publikacija u što većoj 
mjeri distribuiraju u obje istarske dijeceze, dakle u Porečko-pulskoj i Tršćan- 
sko-koparskoj. Kao i u slučaju popularnog molitvenika, vrijedi naglasiti kako je 
opisanim pristupom hrvatskim vjernicima u većoj mjeri negoli ranijih godina 
osigurana pisana riječna materinskom jeziku te su poslanice, osim dominantno 
duhovnog, zasigurno ojačavale osjećaj zasebnoga narodnog identiteta, čime su 
posredno djelovale u prilog snaženja nacionalne integracije. 

Biskup Dobrila, međutim, snagu tiska nije ograničavao samo na vjersko dje- 
lovanje. Od samih početaka na porečkoj biskupskoj stolici bavio se mišlju o po- 
kretanju korisnih publikacija, preciznije kalendara i novina, cijenom i sadržajem 
dostupnih seoskom stanovništvu. U oba slučaja uzor su mu bile slovenske ti- 
skovine, primjerice Novice Janeza Bleiweisa, koje su predstavljale snažan oslonac 
tamošnjem kulturnom preporodu. Moguće je samo pretpostavljati zbog čega je 
od prvih zamisli do realizacije proteklo čitavo desetljeće, a razloge bi ponajprije 
trebalo tražiti u nevelikim materijalnim mogućnostima te u nimalo laganom 
zadatku okupljanja pouzdane suradničke jezgre. Kako bilo, tek 1868. objavljen je 
prvi svezak kalendara Istran za 1869. godinu. Povjesničari su odavno prepoznali 


Š Arhiv biskupije Porečke i Pulske (ABPP), Poslanice i plakati biskupa Dobrile, Nastupna 
poslanica na hrvatskom jeziku, Poreč, 16. svibnja 1858. 

Stipan Trogrlić, ,Neki naglasci u pastoralnom djelovanju biskupa Jurja Dobrile (1858.-1882.)“, 
Croatica Christiana Periodica, 67 (2011), str. 156-158. 

važnost spomenute publikacije te je o njoj pisano prilično često i iscrpno, uz 
pretiskavanje sadržaja. Kalendar kojemu je drugi svezak, za 1870. godinu, ujed- 
no bio i posljednji na više načina svjedoči o vremenu u kojem je nastao. Autori 
priloga u prvom broju uglavnom su pripadnici prvog naraštaja hrvatskih prepo- 
roditelja u Istri, odnosno sam biskup Dobrila i svjetonazorski mu i generacijski 
bliski suradnici, dok se u drugom broju čitateljima predstavila skupina mladih 
pisaca, bliskih pravaškom usmjerenju. Amblematskim tekstom te druge gene- 
racije postala je pjesma Istranom riječkoga gimnazijalca Matka Laginje, budućeg 
nacionalnog i političkog predvodnika istarskih Hrvata." 

Odlučujući se nakon pomnog promišljanja na izdavanje novina namijenje- 
nih seoskom hrvatskom stanovništvu, Juraj Dobrila morao je 1870. odustati od 
novčanog podupiranja izdavanja kalendara. Fragmenti i indikacije iz sačuvanih 
arhivskih vrela međutim ukazuju na to da navedeno objašnjenje, premda shvat- 
ljivo, nije i jedinim razlogom zbog kojeg je Istran objavljen tek u dva godišta. 
Izvjesno je, naime, kako porečkom biskupu nije odgovarao pravaški smjer mlade 
generacije, osobito uzevši u obzir na koji su način u isto vrijeme Ante Starčević i 
njegovi istomišljenici napadali Dobrilina prijatelja i trajnog podupiratelja, bisku- 
pa Josipa Jurja Strossmayera. Upravo 1870. primjerice objavljene su Starčevićeve 
Nekolike uspomene, nikako jedino, ali izuzetno sugestivno svjedočanstvo o žesti- 
ni bespoštedne kritike kojoj je bio izložen đakovački velikodostojnik iz pravaš- 
kog tabora. Naravno, naznačeni sukob bio je važan isključivo za politički život 
Banske Hrvatske, dok se realnost Markgrofovije Istre znatno razlikovala, ali va- 
lja ih svakako imati na pameti kad se razmatra onodobni nesklad između dvaju 
naraštaja. Potrebno je ipak spomenuti mogućnost kako bi se pri interpretaciji tre- 
balo osvrnuti i na generacijski jaz: porečki biskup i njegovi suradnici uglavnom 
su rođeni početkom 19. stoljeća te su oko 1870. već duboko u šestom desetljeću 
života. Iza njih su, drugim riječima, duge godine života i rada u okolnostima 
obilježenima neimaštinom te nerazumijevanjem ili otvorenim neprijateljstvom 
građanstva i činovništva spram preporodnih aktivnosti među slavenskim sta- 
novništvom. Laginjina pak generacija početkom sedamdesetih godina još je u 
gimnazijama, sjemeništima ili, u najboljem slučaju, u fakultetskim predavao- 
nicama, a političke stavove i nacionalni osjećaj izgradili su, sasvim razumljivo, 
više čitanjem i usvajanjem vatrenih novinskih pamfleta negoli upoznavanjem 
realne situacije. Nije stoga čudo što se Laginjina sumnjičavost spram Dobrilina 
kruga i njegovih preporodnih dosega, jasno uočljiva u više pisama upućenih 
19 Maja Polići Petar Strčić, Kalendar ,Istran“ 1869. i 1870. godine. Prvo glasilo Hrvata Istre i Kvarnerskih 

otoka, Posebna izdanja DAPA, sv. 33, Pazin — Rijeka, 2015. 

Vjekoslavu Spinčiću, desetljeće kasnije, odnosno u vrijeme kada stupaju na po- 
litičku scenu, nije pretočila u radikalan otklon od zasada prethodne generacije 
već u nastavak preporodnog rada na, pokazalo se, dovoljno čvrstim osnovama 
položenim za biskupova života." 

To se objašnjenje može zasigurno primijeniti na najvažniju tiskovinu hr- 
vatskog preporoda u Istri — novine Naša sloga. Nakon što je okupljena nevelika 
jezgra suradnika i osigurana početna financijska struktura, izdavačka avantura 
započeta je izdavanjem prvog broja u Trstu, 1. lipnja 1870. Početkom iste godine, 
biskup Dobrila u poznatom je pismu budućem uredniku lista, Antunu Karabai- 
ću, sažeto opisao vlastita očekivanja: ,Tečajem dvijuh godina bi se vidilo, je li bi 
se čemu od toga mogli nadati; ostane li nam i ta nada jalova, tad bi se mogli ba- 
rem tješiti mišlju, da smo učinili, što smo bolje znali i mogli.“? Jezgrovit i iskren, 
ovaj je navod sažimao Dobrilin pristup zamislima kojima je posvetio život. Ne- 
ovisno o tome je li riječ o pokretanju novina, ujedinjenju istarskih biskupija ili 
osnutku dječačkog sjemeništa, biskupove su aktivnosti provođene u djelo nakon 
pomnog promišljanja. Istodobno, čini se kako istarski preporoditelj karakterno 
nije bio sklon rezignaciji i pasivnosti, odnosno planove je nastojao provesti u 
djelo čak i kada nije bio uvjeren u njihov uspjeh ne želeći žaliti za propuštenim 
prilikama. Plod takvih razmišljanja bila je Naša sloga, ,poučni, gospodarski i po- 
litički list“, kako je bilo istaknuto u podnaslovu, namijenjen istarskim Hrvatima. 
U prvim se godištima stoga nizom tekstova nastojalo istarskomu seljaku osvije- 
stiti ovisnost njegova životnoga standarda o uspjehu nacionalnoga pokreta te 
slabo obrazovanom čitateljstvu približiti upravnu strukturu u Istri i objasniti 
pravila izbora za općinska vijeća, Zemaljski sabor, a od 1873. i za bečko Carevin- 
sko vijeće.!? 

Svesti gotovo polustoljetnu egzistenciju toga preporodnoga glasila na neko- 
liko odlomaka suviše je zahtjevan zadatak, dok bi podrobna analiza mnogobroj- 
nih pažnje vrijednih detalja narušila zamišljenu strukturu referata. Dostajat će 
stoga zadržati se na osnovnim činjenicama: tršćanski list tijekom godina postao 
je vodeće glasilo istarskih Hrvata, u potpunosti ostvarivši nadanja svoga osniva- 
ča. Tijekom vremena, izlazio je u različitim vremenskim razmacima: od pokre- 
1! Mihovil Dabo, ,Svjetonazorska razmimoilaženja u vrijeme pokretanja Naše Sloge“, Tabula, br. 
8, 2010., 10-19. 


ABPP kut. Dobrila IL, fasc. Dobrilina originalna pisma, Juraj Dobrila Antunu Karabaiću, Rim, 
11. 1. 1870. 


Mirjana Gross, ,,Značaj prvih deset godišta “Naše sloge“ kao preporodnog lista“, Zbornik Pazinski 
memorijal, sv. 2, Pazin 1970., 39-59. 


12 


13 


73 


Problemi sjevernog Jadrana 16 (2017), str. 65-78 
Mihovil Dabo »Za kmetske prste“. Juraj Dobrila i širenje pisane riječi 





tanja lista do konca 1883. godine dva puta mjesečno, a zatim do 1915. jednom 
tjedno. U godinama nakon 1899., kada je tiskanje i izdavanje preneseno u Pulu, 
nastojalo se list izdavati do dva puta tjedno: 1900. godine tiskano je 89, 1901. 
godine 102, 1902. godine 80, a 1903. godine 58 brojeva. Zatim se ponovno uobi- 
čajilo tjedno izlaženje.“ Mijenjali su se, uz format i učestalost izlaženja, i glavni 
urednici, izdavači i tiskare, kao i adrese uprave lista i administracije. Ipak, uza 
sve naznačene mijene, na stranicama Naše sloge razabiru se, kao konstanta, tri 
osnovna načela na kojima je počivao proces hrvatske nacionalne integracije u 
Istri: politički jedinstven narodni pokret, sloga istarskih Hrvata i Slovenaca te 
povezanost s Hrvatskom i Slavonijom i ostalim hrvatskim zemljama.“ Drugim 
riječima, Laginja i suradnici, u mladosti oštri kritičari nedovoljne čvrstine stari- 
jih preporoditelja, preuzevši vodstvo narodnog pokreta, ostvarili su mnogo od 
zacrtanih ciljeva uz oslonac na dosege prethodne generacije, što uvelike simbo- 
lizira upravo opstanak i rast utjecaja Naše sloge, čiji je kontinuitet ujedno i odraz 
neprekinute polustoljetne preporodne djelatnosti. 


Knjige za puk 


Uz navedene uspješne zamisli kojima je zajedničko širenje utjecaja pisane 
riječi među seoskim stanovništvom, vrijedi spomenuti i pokušaj izdavanja puč- 
kih knjižica, odnosno duhovno i praktično korisnog štiva, cjenovno također pri- 
lagođenog skromnim mogućnostima ruralnog stanovništva. Pritom se biskup 
Dobrila ponovno vodio slovenskim primjerom, posebno literaturom što ju je 
izdavalo i distribuiralo Društvo sv. Mohora. Također, od prvih promišljanja do 
realizacije prošlo je više godina te se krug suradnika okupljenih oko Naše sloge 
tek koncem 1873. približio izdavanju prve knjižice, zbirci života svetaca prema 
uzoru na Djanje svetnikov božjih slovenskog biskupa Antona Slomšeka.“ Premda 
pred tiskanjem, publikacija iz nepoznatih razloga na koncu nije objavljena, a 
uzroke je vjerojatno potrebno tražiti u nedovoljnim financijama. Ipak, sačuvana 
korespondencija povezana s neuspješnim pothvatom omogućuje koristan uvid 
u dubinu Dobrilina promišljanja o prilagodbi tiskovine onima kojima je namije- 
njena. Naime, u jednom od pisama već spomenutom Antonu Karabaiću, uzi- 
majući za primjer jedan slovenski vinogradarski priručnik koji je oblikovanjem 
14 Nevio Šetić, O povezanosti Istre s ostalim hrvatskim zemljama. Naša sloga 1870. - 1915., Zagreb, 

2005., 10. 

15 Isto, 427. 
16 Anton Martin Slomšek, Djanje svetnikov božjih, Graz, 1853./1854. 

mogao poslužiti kao uzor, biskup je savjetovao: ,Format, slova ili pismena: sve 
mi je po volji; samo karta bi imala biti koliko krjeplja za kmetske prste.“ Drugim 
riječima, pred očima je imao istarskog seljaka, u mnogo većoj mjeri naviklog na 
manualni rad i korištenje grubih poljodjelskih alatki negoli na pažljivo okretanje 
stranica u susretu s pisanom riječi. Porečki je biskup bio svjestan kako prvi susre- 
ti s pisanom kulturom mogu imati i sasvim banalne, ali realne implikacije poput 
poderanih listova, čemu se može doskočiti odabirom debljeg, otpornijeg papira. 

Kako je navedeno, zamisao na koncu nije realizirana, ali to ne znači kako je 
biskupova nakana propala. Širenje pučkog štiva ipak je Dobrilinim zalaganjem 
zahvatilo od početka sedamdesetih godina istarsku unutrašnjost, ali uz oslonac 
na hrvatskog parnjaka Društvu sv. Mohora: 1868. u Zagrebu je, pod okriljem 
nadbiskupa Jurja Haulika, osnovano Društvo sv. Jeronima čiji su se ciljevi po- 
klapali s Dobrilinom predodžbom o kulturnim i prosvjetnim potrebama širih 
slojeva stanovništva. Nadbiskup Haulik, kao pokrovitelj Društva, osobno je 
uputio pisma biskupima za koje se, na temelju njihovih preporodnih zalaganja, 
vjerovalo kako će podržati novu inicijativu: senjskomu i modruškomu biskupu 
Mirku Ožegoviću, đakovačkomu ]. J. Strossmayeru, križevačkomu Đuri Smiči- 
klasu, krčkomu Ivanu Viteziću i — Dobrili.* Porečki biskup odazvao se pozivu 
već početkom 1869. napisavši: ,,5 velikom radošću pozdravljam pohvalno druš- 
tvo s. Jeronima; svet mu je smjer, a i potreba velika.“ Dometnuo je i svoju pozna- 
tu želju ,da se i knjigom brani i širi vjera i strah božji u milom nam narodu.“? 

Porečki se biskup idućih godina posvetio pronalaženju članova Društva 
među vjernicima svoje dijeceze, a preporučivao je učlanjivanje i u susjednim 
biskupijama, Tršćansko-koparskoj i Krčkoj. Nažalost, do danas su u arhivskom 
gradivu ostali tek rijetki tragovi Dobrilinih nastojanja oko širenja utjecaja za- 
grebačkog društva, ali su tim važnije smjernice što ih je moguće pronaći u iz- 
vješćima s redovitih godišnjih skupština Društva, objavljivanih u kalendaru i 
ljetopisu Danica. Ondje istarskom biskupu pripada doista istaknuto mjesto te 
je lako zaključiti kako je u djelatnosti svetojeronimskog društva Dobrila pre- 
poznao mogućnost ostvarenja vlastitih zamisli. Ipak, spomenuta su izvješća 
zanimljiva zbog, na prvi pogled, neuobičajenih formulacija kojima se aludiralo 
17. Nacionalna i sveučilišna knjižnica u Zagrebu, sig. 6334, Dobrila, Juraj Korespondencija a, b, 
Pismo Jurja Dobrile Antonu Karabaiću, Poreč, 29. 10. 1873. 


Josip Butorac, ,Povijest Društva sv. Jeronima ili Društva sv. Ćirila i Metoda 1868-1968“, 
Bogoslovska smotra, sv. 38, br. 3-4, 1969., str. 380. 


Danica; Koledar i ljetopis Društva svetojeronimskoga za prostu godinu 1870. (dalje: Danica), Zagreb, 
1869., 12. 

na Dobrilu redovito ga, međutim, ne imenujući. Navod iz govora predsjednika 
Društva Tome Gajdeka na 14. skupštini, održanoj 26. siječnja 1882., odnosno od- 
mah nakon zadušnice za preminuloga tršćansko-koparskoga biskupa, otklanja 
moguće dvojbe oko identiteta često spominjanog prijatelja i podupiratelja Druš- 
tva. Opširno se osvrćući na Dobriline nesebične prinose, Gajdek je izrijekom 
potvrdio: ,Od onda kada god čitaste, gospodo moja, u ljetopisu društvenom, da 
je neimenovani dobrotvor — žarki prijatelj - neki biskup — učinio što dobra druš- 
tvu, znajte, da je to bio blagopreminuli biskup Dobrila; a čitaste to u ljetopisu od 
svake gotovo godine.“?" 

Dovoljno je tek ovlaš poznavati onodobne istarske društvene i političke 
prilike kako bi se dokučili razlozi zbog kojih biskup nije izrijekom spominjan. 
Od samih početaka svoga javnog djelovanja prepoznat kao nositelj emancipacije 
istarskih Hrvata i Slovenaca, svojim je radom izazivao i potpirivao antagonizam 
talijanskoga liberalnoga građanstva. Početkom sedamdesetih godina prepo- 
rodni pokret manifestirao se na različite načine, odnosno kroz međusobno 
povezane inicijative poput čitaoničkog pokreta, prvih tabora ili pokretanja 
Naše sloge. Vrijedi dodati kako je i politička borba počela donositi vidljive 
rezultate, u prvom redu kroz izbor Dinka Vitezića za zastupnika seoskih općina 
istočne Istre i Kvarnerskih otoka u bečkom parlamentu. Spomenuti su izbori, 
održani 1873. godine, međutim pokazali razmjere oponiranja, ponekad i prave 
mržnje spram porečkog biskupa, ponuđenog kao kandidata seoskim biračima 
zapadne Istre. Kroz napade na imovinu, uvrede i ogovaranja izbilo je na vidjelo 
godinama nakupljano nezadovoljstvo talijanskoga građanstva Dobrilinim 
utjecajem na istarske Slavene. Ne čudi stoga što se nastojalo od protivnika 
sakriti svaki oblik kulturnog i društvenog rada koji je bio provođen u korist 
hrvatskog življa, a narušavao je postojeće neravnopravne odnose oblikovane i 
učvršćene kroz povijest. Širenje publikacija tiskanih u Zagrebu svakako je, uz 
kulturnu i obrazovnu ulogu, nosilo društvene, političke i nacionalne implikacije 
te je, u slučaju prevelike izloženosti očima javnosti, moglo biti iskorišteno na 
štetu biskupa pred austrijskim vlastima. Dodatni pak pokazatelj povezanosti 
zagrebačkog društva i istarskog preporoditelja tiskanje je prvog Dobrilina 
životopisa, tek koji mjesec nakon njegove smrti, upravo u ediciji koju je tijekom 
života marljivo podupirao. Riječ je, naravno, o Vjekopisu iz pera Cvjetka Rubetića, 
napisanom uz oslonac na mnoge danas nedostupne spise samog pokojnika koje 
su autoru proslijedili bliski biskupovi suradnici.“ 


20 Danica, Zagreb, 1882., str. 36. 


2! Cvjetko Rubetić, Vjekopis Dra Jurja Dobrile biskupa tršćansko-koparskoga prije porečko-puljskoga, 


Zagreb, 1882. 


76 


Problemi sjevernog Jadrana 16 (2017), str. 65-78 
Mihovil Dabo »Za kmetske prste“. Juraj Dobrila i širenje pisane riječi 





Zaključak 


Biskup Juraj Dobrila u svojem se preporodnom radu izrazito oslanjao o šire- 
nje opismenjavanja i obrazovanja. Vođen željom za povećanjem broja bogoslova, 
budućih svećenika, iz ruralne Istre, nastojao je pomoći pri školovanju darovitih 
učenika, ali i na različite načine približiti pisanu riječ širokim slojevima. For- 
mom različite, publikacije što ih je istarski biskup širio među pukom stoga sadr- 
že neke zajedničke osobine: sadržajno odražavaju njegov svjetonazor, odnosno 
ono što je smatrao primjerenim i potrebnim da se narodne mase ne udalje od 
utjecaja Crkve, a jezično i stilski primjerene su onodobnoj obrazovnoj razini se- 
oskog stanovništva. Neovisno o mjestu tiskanja ili izdavaču, pisana hrvatskim 
standardom, izdanja kojima je Dobrila nastojao približiti hrvatsko seosko sta- 
novništvo pismenoj kulturi i višoj razini obrazovanja uz opstanak tradicional- 
noga vrijednosnog sustava ujedno su predstavljala zamašnjak procesa nacional- 
ne integracije među istarskim Hrvatima. U desetljećima nakon Dobriline smrti, 
kad se uz razvoj političkog i nacionalnog pokreta na unutrašnjost Istre proširi 
val otvaranja čitaonica, tamošnje će stanovništvo biti upoznato s važnošću pisa- 
ne riječi na materinskom jeziku upravo zahvaljujući djelatnosti pokojnog bisku- 
pa - pokretača hrvatskoga narodnog preporoda u Istri. 


Mihovil Dabo 


Juraj Dobrila and the Expansion of the Written Word 


Summary 


The movement of opening Croatian reading rooms in the Province of Istria was 
a semicentennial process, which may not be comprehended outside the wider context 
of national integration. The social and political emancipation of Croatian population 
initially took place in the border parts of the Province, the Kastav area and the islands, 
whereas the inland of the peninsula and the hinterland of the towns along the west coast 
were considerably slower in distancing themselves from the influence of Italian citizens. 
Nevertheless, the written word in the mother tongue began to be expanding there as 
early as around the mid-nineteenth century, thanks — primarily — to the endeavours 
and efforts of Juraj Dobrila, the leading reviver of the Croats in Istria. The prayer book 
Otče budi volja tvoja!, shepherd letters, the calendar Istran, the paper Naša sloga, 
etc. — printed media in the Croatian language intended for the poorly educated rural 
population — have marked Dobrila's period and become one of the pillars upon which 
Croatian nation in Istria was shaped. In addition to these examples, particularly worth 

mentioning is the Bishop's cooperation with the Zagreb Society of St. Jerome, indi- 
cating to the interrelation between cultural elevation and the process of integration. 
Though the wave of opening reading rooms spread across Istria in the decades following 
Dobrila's death, the uneliminable foundation, formed thanks to the Bishop's revival- 
related activity, had previously already existed in rural areas. 


Keywords: Juraj Dobrila; Croatian national revival in Istria; spread of literacy; 
written culture; national integration. 


